“ม.ล.ปานเทพ” ยื่นเรื่อง “บิ๊กตู่” หลังร้องปปง.สอบ YUANTA เข้าข่ายฟอกเงิน?
"ม.ล.ปานเทพ เทวกุล" ยื่นเรื่องถึงนายกฯ "ประยุทธ์ จันทร์โอชา" หลังร้อง ปปง.ตรวจสอบ "YUANTA" เข้าข่ายฟอกเงินหรือไม่?
16 ส.ค. 2560

ผู้สื่อข่าวรายงานว่า หม่อมหลวงปานเทพ เทวกุล ในฐานะผู้ถือหุ้นและผู้ประสานงานผู้ถือหุ้นของบริษัทหลักทรัพย์ เมย์แบงก์ กิมเอ็ง (ประเทศไทย) จำกัด (มหาชน) หรือ MBKET ได้ระบุผ่านเอกสาร พร้อมกับแจ้งเรียนถึง พลเอก ประยุทธ์ จันทร์โอชา นายกรัฐมนตรีและหัวหน้าคสช. พร้อมกับขอส่งสำเนาหนังสือ กรณีให้สำนักงานป้องกันและปราบปรามการฟอกเงิน หรือ ปปง. ตรวจสอบการกระทำของ บล.หยวนต้า ผู้บริหาร และพนักงาน ว่าเป็นพฤติการณ์ที่เข้าข่ายความผิดมูลฐานฟอกเงินหรือไม่
ทั้งนี้ ในเนื้อหาได้ระบุว่า “ขณะนี้ได้ขอส่งสำเนาหนังสือพร้อมสำเนาสรรพเอกสารที่เกี่ยวข้อง กรณีให้พลตำรวจเอก ชัยยะ ศิริอำพันธ์กุล เลขาธิการสำนักงานป้องกันและปราบปรามการฟอกเงิน ตรวจสอบการกระทำของบล.หยวนต้า ผู้บริหาร และพนักงาน ว่าได้มีพฤติการณ์ที่เข้าข่ายความผิดมูลฐานฟอกเงินหรือไม่ เมื่อวันที่ 15 สิงหาคม 2560 มายังท่าน เพื่อทราบและพิจารณาดำเนินการตามอำนาจหน้าที่ต่อไป”
 
อย่างไรก็ตามก่อนหน้านี้เมื่อวันที่ 7 ส.ค.ที่ผ่านมา ศาลแพ่งกรุงเทพใต้ ได้ประทับรับฟ้องเป็นคดีหมายเลขดำที่ พ.1548/2560 ในคดีผู้ได้รับความเสียหายจากบริษัทหลักทรัพย์หยวนต้า (ประเทศไทย) จำกัด จำนวน 5 ราย (นางวาสนา ศรีวิตานนท์, นางสาวพูนศรี เอื้อเจริญศรี, นางเบญจลักษณ์ พินธุโสภณ, นายอำนาจ วิริยะกุล และนางสาวประไพศรี เกริกไกร) เป็นโจทก์ยื่นฟ้องบริษัทหลักทรัพย์หยวนต้า (ประเทศไทย) จำกัด (เริ่มจาก บล.เกียรตินาคิน บล.เคเคเทรด และบล.หยวนต้า (ประเทศไทย) ในปัจจุบัน) เป็นจำเลยที่ 1 และนางสาวจัสมิน ดินแดง (จำเลยที่ 2) ในข้อหาละเมิด พร้อมเรียกค่าเสียหาย 301 ล้านบาท
โดยประเด็นดังกล่าวสืบเนื่องจากกรณีที่มีลูกค้าจำนวน 5 ราย ของ บริษัทหลักทรัพย์ หยวนต้า (ประเทศไทย) จำกัด ร้องเรียน ว่า ถูก น.ส.จัสมิน ดินแดง พนักงานแนะนำการลงทุน (มาร์เก็ตติ้ง) ของบริษัทชักชวนให้ลงทุนในกองทุนรวม โดยเป็นการลงทุนในหุ้นมาตั้งแต่ปี 2555 หรือสมัยที่ยังเป็น บล.เคเคเทรด และแต่ต่อมาทราบว่า พนักงานผู้แนะนำการลงทุน หรือมาร์เก็ตติ้งคนดังกล่าวได้ถูกบล.หยวนต้าฯ สั่งให้พ้นสภาพการเป็นพนักงาน และมารู้ความจริงในภายหลังว่า กองทุนที่ตนเองต่างใส่เงินลงไปนั้น ไม่ได้มีอยู่จริง
 
 